Republica Moldova, avans neașteptat de rapid în drum spre UE
- Iuliu Vlădescu
- 14 mai 2024, 07:52
Republica Moldova a făcut, în ultimii doi ani, pași pe care nimeni nu-i credea posibili, iar negocierile de aderare la Uniunea Europeană ar putea începe oficial în luna iunie, spune europarlamentarului român Siegfried Mureșan.
Republica Moldova ar putea începe negocierile în iunie
Acesta a mai spus că atât la Chișinău, cât și la Bruxelles, există voință pentru ca acest lucru să se întâmple. În plus, a adăugat politicianul, Chișinăul procedează corect menținând un dialog diplomatic cu Guvernul de la Budapesta, în condițiile în care Ungaria preia președinția Consiliului UE de la 1 iulie.
Siegfried Mureșan s-a arătat încrezător că negocierile de aderare vor începe oficial în iunie, dar spune că, indiferent dacă acest lucru se va întâmpla sau nu atunci, important este că procesul a fost lansat.
Republica Moldova, progrese remarcabile
„Poziția mea este că aceste negocieri trebuie să înceapă în luna iunie, că Republica Moldova îndeplinește toate condițiile ca acest lucru să se întâmple. Însă mai important decât momentul la care încep negocierile este procesul pe care ne-am înscris.
Trebuie subliniat faptul că în ultimii doi ani Republica Moldova a reușit prin parteneriatul cu Uniunea Europeană să facă pași pe care nimeni nu îi credea posibili în urmă cu doi ani. În doi ani Republica Moldova a depus cerere de aderare, a primit statut de stat candidat, ulterior s-a luat decizia unanimă de începere a negocierilor de aderare.
Această decizie este una ireversibilă. Acum știm clar că negocierile vor începe și Republica Moldova va deveni stat membru al Uniunii Europene. Cel mai important este că acest proces a început”, a declarat Siegfried Mureșan la emisiunea „La 360 de grade” de la Radio Moldova.
Ungaria nu se va opune deschiderii negocierilor
Europparlamentarul a adăugat că nu există riscuri ca Ungaria că pună piedici începerii negocierilor de aderare dintre Republica Moldova și Uniunea Europeană.
„Ungaria a fost un stat cu poziții specifice în ceea ce privește războiul din Ucraina, însă Ungaria nu s-a opus niciodată procesului de integrare europeană a Republicii Moldova. Autoritățile Republicii Moldova procedează foarte bine întreținând un dialog diplomatic cu Guvernul de la Budapesta. Acest dialog este bun, necesar, corect.
Există voință la Chișinău, la Bruxelles, în rândul cetățenilor Republicii Moldova de integrare. Poziția mea este că negocierile trebuie să înceapă în luna iunie și sunt optimist în acest sens. Oricum, progresul înregistrat este remarcabil.
Viteza este una bună, acum are loc o muncă tehnică, e un proces de screening, evaluare a legislației din Republica Moldova, este o pregătire a negocierilor de aderare. Mai este nevoie de o decizie care cred că va fi luată în luna iunie, care va reprezenta mandatul de începere a negocierilor”, a mai spus europarlamentarul român.
Reamintim că Republica Moldova a depus cererea de aderare la Uniunea Europeană în martie 2022, iar în luna iunie a aceluiași an i s-a acordat statutul de țară candidată. În decembrie anul trecut, liderii UE au decis să deschidă negocierile de aderare.